หมดปัญหา กรุงไทยรับฝากเงินหน่วยงานรัฐได้
ธนาคารกรุงไทย ได้ไปต่อ รับฝากเงินหน่วยงานรัฐได้เหมือนเดิม แม้ว่าตามกฎหมายจะไม่ได้เป็นรัฐวิสาหกิจ
9 พ.ย. 2563

นายอาคม เติมพิทยาไพสิฐ รมว.คลัง เปิดเผยว่า จะเสนอให้คณะรัฐมนตรี (ครม.) เห็นชอบให้ธนาคารกรุงไทย เป็นหน่วยงานของรัฐบาล และสามารถรับฝากเงินหรือทำธุรกรรมการเงินจากหน่วยงานของรัฐได้ต่อไปเหมือนเดิมที่ผ่านมา
ทั้งนี้ ปัญหาเกิดขึ้นเนื่องจากสำนักงานคณะกรรมการกฤษฎีกา ระบุว่า ธนาคารกรุงไทย ไม่ได้เป็นรัฐวิสาหกิจ ทำให้หน่วยงานราชการ ไม่สามารถฝากเงิน หรือ ทำธุรกรรมการเงินกับธนาคารกรุงไทยได้ เนื่องจาก กฎหมายระบุไว้ว่า หน่วยงานของรัฐต้องฝากเงินหรือทำธุรกรรมการเงินกับแบงก์ของรัฐเท่านั้น
"ขณะนี้ ตามกฎหมายธนาคารกรุงไทย ไม่ได้เป็นรัฐวิสาหกิจ เพราะรัฐบาลไม่ได้ถือหุ้น แต่เมื่อดูกฎหมายของธนาคารแห่งประเทศไทย (ธปท.) ถือเป็นหน่วยงานของรัฐ และธนาคารกรุงไทย มีกองทุนเพื่อการฟื้นฟูและพัฒนาระบบสถาบันการเงิน ของ ธปท. เป็นผู้ถือหุ้นใหญ่อยู่ ก็ยังถือว่ากรุงไทยยังเป็นหน่วยงานของรัฐ และจะเสนอให้ ครม. รับทราบ เพื่อให้ธนาคารกรุงไทย สามารถรับฝากเงินหรือทำธุรกรรมการเงินกับหน่วยงานของรัฐได้เหมือนเดิมต่อไป" นายอาคม กล่าว